
Ehitusloa väljastamine

1. ASJAOLUD JA MENETLUSE KÄIK

Läbivaatamiseks laekus ehitise ehitusloa õigesti vormistatud taotlus koos eelprojekti staadiumis ehitusprojektiga ja tasutud riigilõivuga:

1.1 Päikese tn 6 sauna ja eramu ehitamiseks

Krundi piire on lahendatud eelprojekti seletuskirjas, puuduvad eskiislahendus ja vaated.

Projektid on kooskõlastatud :

1.1.1 Ida-Eesti Päästekeskuse Insenertehnilise bürooga märkusteta, nr. 1/29 ja 1/30, 30.01.2008. a;

1.1.2 Vihma tn. 10 krundi omanikega;

1.1.3 Narva Linnavalitsuse Arhitektuuri- ja Linnaplaneerimise Ameti peaarhitektiga, 19.02.2008.

2. ÕIGUSLIKUD JÄRELDUSED

2.1. Kohaliku omavalitsuse korralduse seadus § 30 lõige 1 punkt 2, Ehitusseaduse § 23 Narva  Linnavolikogu 20. märtsi 2003. a määruse nr 10/12 "Narva Linnavalitsuse ehitusloa ja  kasutusloa väljaandmine õiguse delegeerimine";

2.2. Vastavalt ehitusseaduse § 23 lõige 2 punktile 2 ehitusloa saamiseks tuleb esitada ehitusloa   taotlus, ehitusprojekt, mis vastab ehitusloa taotlemisel ehitusprojektile esitatavatele nõuetele ja  on kooskõlastatud või kontrollitud nimetatud seaduse §-is 47 nimetatud projekteerimises pädeva  või ehitusprojektide ekspertiiside tegemises pädeva vastutava spetsialisti poolt ja mis on  seadusega ettenähtud juhtudel heaks kiidetud, tasuda riigilõiv;

2.3.  Narva linna ehitusmääruse § 25 lõige 1 alusel tuleb piirde kirjaliku nõusoleku saamiseks ehitusjärelevalve osakonnale seadusandlusega kehtestatud vormikohane taotlus, peaarhitektiga kooskõlastatud eskiis ja seletuskiri esitada.

3. OTSUS

3.1.  Väljastada ehitusloa taotlejale ehitusluba:

3.1.1 Päikese tn 6 sauna ja eramu ehitamiseks;

3.2.  Ehitusluba ei laiene piirdeaiale;

4. RAKENDUSSÄTTED

      4.1. Korraldus jõustub punktis 1 nimetatud ehitise ehitusloa taotlejatele teatavakstegemisest.

      4.2. Korraldust on võimalik vaidlustada Tartu Halduskohtu Jõhvi  kohtumajas 30 päeva jooksul 

             arvates korralduse teatavakstegemisest.  

